5.  ทรัพย์สินที่ใช้ในการประกอบธุรกิจ

    1.  ทรัพย์สินหลักที่ใช้ในการประกอบธุรกิจ

  ธนาคารมีทรัพย์สินประเภท ที่ดิน อาคาร และอุปกรณ์ ดังนี้

-   สำนักงานใหญ่ของธนาคาร ตั้งอยู่เลขที่ 333 ถนนสีลม แขวงสีลม เขตบางรักกรุงเทพมหานคร
    บนที่ดินซึ่งมีเนื้อที่ 8 ไร่ 66.8 ตารางวา เป็นอาคารสูง 32 ชั้น
    ซึ่งธนาคารเป็นเจ้าของที่ดินและอาคาร

-   สำนักงานถนนพระราม 3 ตั้งอยู่เลขที่ 2222 ถนนพระราม 3 แขวงช่องนนทรี เขตยานนาวา
    กรุงเทพมหานคร บนที่ดินซึ่งมีเนื้อที่ 29 ไร่ 171.3 ตารางวา เป็นอาคารสูง 10 ชั้น
    ซึ่งธนาคารเป็นเจ้าของที่ดินและอาคาร

-   ที่ดิน อาคาร และอุปกรณ์สุทธิ ณ วันที่ 31 ธันวาคม 2550 มีจำนวน 30,019.8 ล้านบาท
    เปรียบเทียบกับปีที่ผ่านมาได้ดังนี้

หน่วย : ล้านบาท

+---------------+-----------------+-----------------+-----------------+
|               | ธันวาคม 50       | ธันวาคม 49       | ธันวาคม 48       |
+---------------+-----------------+-----------------+-----------------+
| ที่ดิน           | 15,862.4        | 15,893.0        | 16,062.5        |
+---------------+-----------------+-----------------+-----------------+
| อาคาร         | 9,294.1         | 10,376.3        | 11,615.8        |
+---------------+-----------------+-----------------+-----------------+
| อุปกรณ์         | 4,577.9         | 4,694.2         | 4,864.5         |
+---------------+-----------------+-----------------+-----------------+
| อื่น ๆ          | 285.4           | 157.2           | 351.2           |
+---------------+-----------------+-----------------+-----------------+
| รวม           | 30,019.8        | 31,120.7        | 32,894.0        |
+---------------+-----------------+-----------------+-----------------+

1.  สินเชื่อ (รายละเอียดตามที่ปรากฏในหัวข้อ 3.4.1)

2.  นโยบายการลงทุนในบริษัทย่อยและบริษัทร่วม

ธนาคารมีนโยบายการลงทุนในธุรกิจที่เกี่ยวข้องกับการดำเนินงานของธนาคารพาณิชย์และธุรกิจที่สนับสนุนการให้บริการของธนาคาร
โดยธุรกิจนั้นต้องมีแนวโน้มการประกอบการที่ดีและมีความเสี่ยงที่ยอมรับได้ นอกจากนี้
ในการปรับปรุงโครงสร้างหนี้บางกรณี
ธนาคารจะพิจารณาอนุมัติให้ธุรกิจนั้นแปลงหนี้เป็นทุนเพื่อเป็นการแก้ไขหนี้มีปัญหา ทั้งนี้
การลงทุนของธนาคารจะต้องเป็นไปตามหลักเกณฑ์ที่กำหนดไว้ของทางการ
ซึ่งพระราชบัญญัติการธนาคารพาณิชย์ มาตรา 12 (5)
กำหนดให้ธนาคารพาณิชย์ลงทุนในบริษัทจำกัดได้ไม่เกินร้อยละ 10
ของทุนจดทะเบียนที่ชำระแล้วของบริษัท หากเกินกว่านี้ต้องได้รับอนุญาตจากธนาคารแห่งประเทศไทย

ในเรื่องการถือหุ้นในกิจการอื่นนี้ ธนาคารแห่งประเทศไทย ได้พิจารณาว่า
เพื่อเป็นการเสริมสร้างเสถียรภาพและความมั่นคงให้กับระบบสถาบันการเงินโดยรวม
และรักษาความเชื่อมั่นของผู้ฝากเงินต่อสถาบันการเงิน ธนาคารแห่งประเทศไทย
ต้องมีมาตรการเพื่อลดความเสี่ยงจากการที่สถาบันการเงินมีการลงทุนในธุรกิจอื่น
อันเนื่องจากการที่ไม่มีการควบคุมดูแลอย่างเพียงพอ
ธนาคารแห่งประเทศไทยจึงได้ออกหลักเกณฑ์การกำกับแบบรวมกลุ่ม
เพื่อควบคุมให้สถาบันการเงินมีการลงทุนเฉพาะในบริษัทที่ประกอบธุรกิจการเงินและธุรกิจสนับสนุน
และให้ธนาคารถือหุ้นได้โดยสำหรับบริษัทที่อยู่ในกลุ่ม ต้องถือในสัดส่วนตั้งแต่ร้อยละ 50
และมีอำนาจในการควบคุม และธนาคารแห่งประเทศไทยจะทำการกำกับบริษัทที่อยู่ในกลุ่ม
ทั้งในเรื่องของการดำรงเงินกองทุนของกลุ่ม และการควบคุมการให้สินเชื่อ
การลงทุนและการก่อภาระผูกพัน ในภาพรวมของกลุ่ม
แต่หากธนาคารมีการลงทุนในธุรกิจการเงินโดยไม่นับรวมในกลุ่ม
ธนาคารต้องถูกหักเงินกองทุนตามจำนวนเงินลงทุน ซึ่งเป็นการเพิ่มต้นทุนในการถือหุ้น อย่างไรก็ตาม
การกำกับแบบรวมกลุ่มดังกล่าว
เป็นการเปิดโอกาสให้ธนาคารเพิ่มขอบเขตของบริการทางการเงินที่จะให้กับลูกค้า
โดยการสร้างกลุ่มธุรกิจการเงิน แต่ทั้งนี้ ธนาคารต้องมีหน้าที่ในด้านการกำหนดนโยบายและกลยุทธ์
และต้องมีมาตรการในการควบคุมและบริหารความเสี่ยงของกลุ่ม

ในการนี้ ธนาคารได้มีหนังสือขออนุญาตจัดตั้งกลุ่มธุรกิจการเงิน และธนาคารแห่งประเทศไทย
ได้มีหนังสือเมื่อวันที่ 21 ธันวาคม 2549 อนุญาตให้ธนาคารจัดตั้งกลุ่มธุรกิจทางการเงิน
ประกอบด้วย บริษัทหลักทรัพย์จัดการกองทุนรวมบัวหลวง จำกัด บริษัทหลักทรัพย์บัวหลวง จำกัด
(มหาชน) บริษัทบริหารสินทรัพย์ทวี จำกัด บางกอกแบงค์เบอร์ฮาด บริษัท BBL Nominees
(Tempatan) Sdn. Bhd. และ บริษัท บีบีแอล (เคแมน) จำกัด

สำหรับการรับโอนหุ้นจากการปรับปรุงโครงสร้างหนี้นั้น
แม้ว่าการรับโอนหุ้นจะส่งผลให้ธนาคารมีการลงทุนในบริษัทนั้นเกินกว่าร้อยละ 10
ของจำนวนหุ้นที่จำหน่ายได้แล้วทั้งหมดของบริษัทนั้น
ธนาคารไม่ต้องขออนุญาตจากธนาคารแห่งประเทศไทย ตามหลักเกณฑ์ของธนาคารแห่งประเทศไทย
สามารถใช้ได้ถึงวันที่ 31 ธันวาคม 2548 (ธปท.สนส.(31)ว. 219/2545 ลงวันที่ 28 มกราคม
2545)

ธนาคารได้ปรับเปลี่ยนนโยบายการบัญชีเกี่ยวกับเงินลงทุนในบริษัทย่อยและบริษัทร่วม จากวิธีราคาทุน
(Cost Method) มาเป็นวิธีส่วนได้เสีย (Equity Method) ตั้งแต่งวดครึ่งปีสิ้นสุดวันที่ 30
มิถุนายน 2543 ตามข้อกำหนดของมาตรฐานการบัญชีฉบับที่ 44 เรื่อง
งบการเงินรวมและเงินลงทุนในบริษัทย่อย มาตรฐานการบัญชีฉบับที่ 45 เรื่อง
เงินลงทุนในบริษัทร่วม และตามหนังสือของธนาคารแห่งประเทศไทย ที่
ธปท.สนส.(21)ว.1593/2543 ลงวันที่ 19 กรกฎาคม 2543 เรื่อง
การบันทึกรายการเงินลงทุนในบริษัทย่อยและบริษัทร่วม

ธนาคารได้ใช้วิธีราคาทุนในการบันทึกเงินลงทุนในบริษัทที่ธนาคารถือหุ้นตั้งแต่ร้อยละ 20
ขึ้นไปที่ธนาคารได้มาจากการปรับปรุงโครงสร้างหนี้
เนื่องจากธนาคารมีความตั้งใจถือหุ้นในบริษัทดังกล่าวเป็นการชั่วคราว

นโยบายการบริหารงานในบริษัทย่อยและบริษัทร่วม

โดยปกติ ธนาคารมีการแต่งตั้งผู้บริหารเป็นกรรมการของบริษัทย่อยและบริษัทร่วม
เพื่อติดตามการบริหารงาน ฐานะการเงิน และการดำเนินงานของบริษัทเหล่านั้น ทั้งนี้
คณะกรรมการของบริษัทเป็นผู้พิจารณาการดำเนินการที่อาจกระทบต่อบริษัทอย่างมีนัยสำคัญ

สำหรับบริษัทย่อยและบริษัทร่วม ที่ธนาคารได้รับมาจากการปรับปรุงโครงสร้างหนี้
เนื่องจากธนาคารมีความตั้งใจถือหุ้นในบริษัทดังกล่าวเป็นการชั่วคราว
จึงไม่ได้แต่งตั้งผู้บริหารของธนาคารเข้าเป็นกรรมการของบริษัทย่อยและบริษัทร่วม
เว้นแต่บางบริษัทที่เชิญผู้บริหารของธนาคารเข้าร่วมเป็นกรรมการของบริษัทด้วย

ณ วันที่ 31 ธันวาคม 2550 บริษัทที่ธนาคารถือหุ้นในสัดส่วนที่นับได้เป็นบริษัทย่อยและบริษัทร่วม
ที่ได้มาจากการปรับปรุงโครงสร้างหนี้ ได้แก่ บริษัท ไทยพรีซีชั่น แมนูแฟคเจอริ่ง จำกัด บริษัท
ไตรอิเกิลส์ จำกัด บริษัท ควอลิตี้ อินน์ จำกัด บริษัท สามมิตร มอเตอร์ส แมนูแฟคเจอริง จำกัด
บริษัท ยูเอ็มซี เม็ททอล จำกัด บริษัท ซีบีเอ็นพี (ประเทศไทย) จำกัด และ บริษัท ทีพีที
ปิโตรเคมิคอลล์ จำกัด (มหาชน)